“Davlat boji toʻgʻrisida”gi Oʻzbekiston Respublikasi Qonuniga qoʻshimcha va oʻzgartirishlar kiritish haqida
(law, 2025-02-20)

Keyingi yillarda mamlakatimizda energiya resurslaridan oqilona va samarali foydalanishga, iqtisodiyotni jadal rivojlantirish uchun zarur boʻlgan energiyaning hosil qilinishi va sarflanishini barqarorlashtirishga hamda Oʻzbekiston Respublikasi hududida chet el tijorat tashkilotlarining vakolatxonalarini akkreditatsiya qilishni soddalashtirishga qaratilgan islohotlar amalga oshirilmoqda. Biroq energiya resurslari isteʼmolchilari tomonidan toʻlov intizomi darajasining pastligi issiqlik va elektr energiyasini yetkazib beruvchilarning moliyaviy koʻrsatkichlariga salbiy taʼsir koʻrsatmoqda. Shu munosabat bilan issiqlik va elektr energiyasini yetkazib beruvchilar tomonidan isteʼmolchilarga energiya resurslari barqaror yetkazib berilishini hamda sifatli xizmatlar koʻrsatilishini taʼminlash uchun yetkazib berilgan energiya uchun toʻlov boʻyicha qarzlarni oʻz vaqtida undirish zaruriyati yuzaga kelmoqda. Bundan tashqari “Davlat boji toʻgʻrisida”gi Oʻzbekiston Respublikasi Qonunida chet el tijorat tashkilotlarining vakolatxonalarini akkreditatsiya qilganlik uchun davlat boji toʻlanishi nazarda tutilmoqda. Shu bilan birga akkreditatsiyaning qaysi davri uchun davlat boji toʻlanishi aniqlashtirilmoqda. Ushbu Qonun bilan “Davlat boji toʻgʻrisida”gi Oʻzbekiston Respublikasi Qonuniga tegishincha issiqlik va elektr energiyasini yetkazib berish yuzasidan xizmatlar uchun toʻlovlar boʻyicha qarzlarni undirish toʻgʻrisidagi daʼvolar, arizalar va shikoyatlar bilan fuqarolik ishlari boʻyicha va iqtisodiy sudlarga murojaat qilinganda issiqlik va elektr energiyasini yetkazib beruvchilar davlat bojini toʻlashdan ozod etilishini, shuningdek ularning talablarini qanoatlantirish toʻliq yoki qisman rad etilgan taqdirda mazkur davlat bojini ushbu yetkazib beruvchilardan undirish imkoniyatini nazarda tutuvchi qoʻshimcha va oʻzgartirishlar kiritilmoqda. Shuningdek chet el tijorat tashkilotlarining vakolatxonalarini Oʻzbekiston Respublikasi hududida akkreditatsiya qilishda davlat bojini toʻlash har bir yil uchun amalga oshirilishini aniqlashtiruvchi oʻzgartirish kiritilmoqda. Mazkur Qonun isteʼmolchilar tomonidan qarzlarning oʻz vaqtida toʻlanishini taʼminlashga, aholining sifatli issiqlik va elektr energiyasini yetkazib berish boʻyicha xizmatlar bilan taʼminlanganlik darajasini oshirishga, shuningdek chet el tijorat tashkilotlarining vakolatxonalarini Oʻzbekiston Respublikasi hududida akkreditatsiya qilganlik uchun davlat boji toʻlash tartibini aniqlashtirishga xizmat qiladi. 1-modda. Oʻzbekiston Respublikasining 2020-yil 6-yanvarda qabul qilingan “Davlat boji toʻgʻrisida”gi OʻRQ-600-sonli Qonuniga (Oʻzbekiston Respublikasi Oliy Majlisi palatalarining Axborotnomasi, 2020-yil, № 1, 1-modda, № 3, 201-modda, № 5, 298-modda, № 10, 593-modda, № 12, 691-modda; 2021-yil, № 1, 13-modda, 4-songa ilova, № 7, 661-modda, № 8, 800, 803-moddalar, № 10, 968-modda; 2022-yil, № 2, 76-modda, № 3, 214, 216-moddalar, № 4, 340-modda, № 5, 463, 464, 467-moddalar, № 12, 1186-modda; 2023-yil, № 2, 103-modda, № 3, 186-modda, № 4, 265, 269-moddalar, № 6, 444, 445-moddalar, № 7, 538-modda, № 9, 710-modda; 2024-yil, № 1, 5, 6, 7-moddalar, № 2, 101, 105, 107, 108, 111, 112-moddalar, № 7, 628-modda, № 8, 819, 823, 831-moddalar, № 9, 958-modda) quyidagi qoʻshimcha va oʻzgartirishlar kiritilsin: 1) 8-moddaning: birinchi qismi quyidagi mazmundagi 47-band bilan toʻldirilsin: “47) issiqlik va elektr energiyasini yetkazib beruvchilar — tegishincha issiqlik va elektr energiyasini yetkazib berish yuzasidan xizmatlar uchun toʻlovlar boʻyicha qarzlarni undirish toʻgʻrisidagi daʼvolar, arizalar va shikoyatlar bilan sudga murojaat qilganda”; ikkinchi qismidagi “33 — 36 va 371-bandlarida” degan soʻzlar “33 — 36, 371 va 47-bandlarida” degan soʻzlar bilan almashtirilsin; 2) 9-moddaning: birinchi qismi quyidagi mazmundagi 29-band bilan toʻldirilsin: “29) issiqlik va elektr energiyasini yetkazib beruvchilar — tegishincha issiqlik va elektr energiyasini yetkazib berish yuzasidan xizmatlar uchun toʻlovlar boʻyicha qarzlarni undirish toʻgʻrisidagi daʼvolar, arizalar va shikoyatlar bilan sudga murojaat qilganda”; ikkinchi qismidagi “21 va 221-bandlarida” degan soʻzlar “21, 221 va 29-bandlarida” degan soʻzlar bilan almashtirilsin; 3) ilova 7-bandining “g” kichik bandi quyidagi tahrirda bayon etilsin: 2-modda. Oʻzbekiston Respublikasi Energetika vazirligi, Adliya vazirligi, Investitsiyalar, sanoat va savdo vazirligi, Oliy sudi va boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyatini aholi oʻrtasida tushuntirilishini taʼminlasin. 3-modda. Oʻzbekiston Respublikasi Vazirlar Mahkamasi: hukumat qarorlarini ushbu Qonunga muvofiqlashtirsin; respublika ijro etuvchi hokimiyat organlari ushbu Qonunga zid boʻlgan oʻz normativ-huquqiy hujjatlarini qayta koʻrib chiqishlari va bekor qilishlarini taʼminlasin. 4-modda. Ushbu Qonun rasmiy eʼlon qilingan kundan eʼtiboran kuchga kiradi.